TK ปล่อยสินเชื่อ “อมตะโซล่าพาวเวอร์” 16 ลบ. หนุนเปลี่ยนใช้พลังงานสะอาด 
TK ปล่อยสินเชื่อ “อมตะโซล่าพาวเวอร์” มูลค่ากว่า 16 ลบ. สนับสนุนใช้พลังงานแสงอาทิตย์ หวังลดค่าใช้จ่ายในการดำเนินการผู้ประกอบการได้ในระยะกลางถึงระยะยาว
TK ปล่อยสินเชื่อ “อมตะโซล่าพาวเวอร์” มูลค่ากว่า 16 ลบ. สนับสนุนใช้พลังงานแสงอาทิตย์ หวังลดค่าใช้จ่ายในการดำเนินการผู้ประกอบการได้ในระยะกลางถึงระยะยาว
21 ก.พ. 2565

นางสาวปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK กล่าวว่า ในปี 2565 ทางบริษัทฯ เริ่มต้นปีด้วยการสร้างพื้นฐานการเติบโตของธุรกิจภายในประเทศด้วยการเดินหน้าขอใบอนุญาตเพิ่มเติม เพื่อประกอบกิจการธุรกิจใหม่ ซึ่งในเดือนมกราคมที่ผ่านมา บริษัท ทีเค เงินทันใจ จำกัด ซึ่งเป็นบริษัทย่อยที่ TK ถือหุ้น 99.99% ได้รับใบอนุญาตเพิ่มเติมให้ประกอบธุรกิจสินเชื่อส่วนบุคคลภายใต้การกำกับ
ทั้งสินเชื่อส่วนบุคคลภายใต้การกำกับที่มีทะเบียนรถเป็นประกัน หรือ สินเชื่อจำนำทะเบียนรถ และสินเชื่อส่วนบุคคลภายใต้การกำกับที่มิใช่สินเชื่อที่มีทะเบียนรถเป็นประกัน หรือ สินเชื่อส่วนบุคคล ส่วนเดือนกุมภาพันธ์นี้ บริษัท ทีเค โบรคเกอร์ จำกัด ซึ่งเป็นบริษัทย่อยที่ TK ถือหุ้น 99.99% เพิ่งได้รับใบอนุญาตเป็นนายหน้าประกันวินาศภัย
“นอกจากการเตรียมพร้อมขยายธุรกิจด้วยบริการใหม่ที่มุ่งให้บริการเพื่อลูกค้าส่วนบุคคลแล้ว ล่าสุด TK ยังมองเห็นโอกาส ใช้ความเชี่ยวชาญในการนำเสนอบริการสินเชื่อขยายสู่กลุ่มลูกค้าองค์กร โดยช่วงระยะนำร่องได้พิจารณาปล่อยสินเชื่อเพื่อการลงทุนให้กับองค์กรธุรกิจที่ต้องการเงินใช้ในการลงทุนด้านนวัตกรรม ดิจิทัลเทคโนโลยี และพลังงานทางเลือก สอดรับกับเทรนด์ที่ทุกอุตสาหกรรมจะต้องทรานส์ฟอร์มองค์กร เพื่อเพิ่มขีดความสามารถในการแข่งขัน ควบคู่กับการหาทางเลือกช่วยลดค่าใช้จ่ายด้านพลังงาน ด้วยพลังงานทางเลือกต่างๆ” นางสาวปฐมา กล่าว
ด้านนายประพล พรประภา กรรมการและรองกรรมการผู้จัดการ TK เปิดเผยว่า บริษัทได้นำร่องให้บริการสินเชื่อทางด้านพลังงานทดแทนให้กับกลุ่มธุรกิจของ บริษัท อมตะโซล่า พาวเวอร์ จำกัด ซึ่งมีบริษัทในเครือคือ บริษัท อมตะไอซ์ อินดัสตรี จำกัด ผู้ให้บริการด้านการผลิต จัดจำหน่าย และขนส่งน้ำแข็งเพื่อการบริโภคอุปโภค
โดยครอบคลุมการให้บริการในเขตภาคเหนือตอนล่าง จึงได้ปล่อยสินเชื่อรวมมูลค่ากว่า 16 ล้านบาท เพื่อใช้เป็นเงินลงทุนเปลี่ยนจากการใช้พลังงานไฟฟ้าไปใช้พลังงานทดแทนจากแสงอาทิตย์ บนเนื้อที่รวมกว่า 4 ไร่ นับเป็นผู้ผลิตน้ำแข็งอุตสาหกรรมรายแรกๆของประเทศที่ขานรับนโยบายการประหยัดพลังงานของภาครัฐที่ส่งเสริมให้ผู้ประกอบการหันมาใช้พลังงานหมุนเวียนทดแทนจากแหล่งทรัพยากรธรรมชาติต่างๆ ทั้งยังสามารถช่วยผู้ประกอบการประหยัดค่าใช้จ่ายในการดำเนินการได้ในระยะกลางถึงระยะยาวอีกด้วย
“หนึ่งในธุรกิจใหม่ที่ TK ได้เล็งเห็นถึงแนวโน้มการเติบโต คือเทคโนโลยีพลังงานทดแทน โดยเฉพาะอย่างยิ่งพลังงานทดแทนจากแสงอาทิตย์ ที่จะสามารถนำมาใช้เพื่อเพิ่มศักยภาพให้กับธุรกิจของลูกค้าในภาคอุตสาหกรรมการผลิต ลดต้นทุน และเพิ่มกำไรในระยะยาว 
รวมทั้งยังได้รับสิทธิประโยชน์ยกเว้นภาษีเงินได้นิติบุคคล กรณีที่บริษัทได้รับสนับสนุนการลงทุนจากสำนักงานคณะกรรมการส่งเสริมการลงทุน หรือ BOI เพื่อส่งเสริมกิจการที่เป็นมิตรต่อสิ่งแวดล้อม และมีการประหยัดพลังงานหรือใช้พลังงานทดแทน เพื่อการเติบโตอย่างสมดุลและยั่งยืน ด้วยการลดปล่อยก๊าซคาร์บอนไดออกไซด์สู่ชั้นบรรยากาศ 
โดย TK พบว่าประกอบการภาคธุรกิจมีเพนพ้อยท์ในด้านเงินลงทุนที่ตอบโจทย์ บริษัทมีแนวคิดที่เป็นหนึ่งในทางเลือกของแหล่งเงินเพื่อการลงทุนให้กับกลุ่มลูกค้าองค์กรเหล่านี้” นายประพล กล่าว
อย่างไรก็ตามจากการประเมินโครงการของ บริษัท อมตะ โซล่า พาวเวอร์  จำกัด คาดว่าจะสามารถช่วยลดการปล่อยก๊าซคาร์บอนไดออกไซด์ได้ 241 ตัน/ปี ถ้าเทียบกับการปลูกต้นไม้ 16,068 ต้น/ปี ซึ่งตลอดอายุโครงการ 20 ปี จะสามารถลดการปล่อยก๊าซคาร์บอนไดออกไซด์ ได้ถึง 4,820 ตัน เทียบกับการปลูกต้นไม้ 321,361 ต้น
โดย TK ได้เริ่มให้บริการสินเชื่อให้กับลูกค้าองค์กรที่มีแผนลงทุนด้านการประหยัดพลังงานโดยใช้พลังงานทดแทนหรือพลังงานหมุนเวียนที่เป็นมิตรกับสิ่งแวดล้อม ซึ่งจะเป็นเทรนด์ที่มีแนวโน้มเติบโตเพิ่มขึ้นอย่างต่อเนื่อง นับเป็นโอกาสของธุรกิจในการให้สินเชื่อแก่กลุ่มลูกค้าองค์กรที่เป็นผู้ประกอบการในตลาดดังกล่าว และ TK ยังมีนโยบายให้บริการสินเชื่อเพื่อการลงทุนด้านนวัตกรรมและดิจิทัลเทคโนโลยีใหม่ๆให้กับลูกค้ากลุ่มองค์กรอีกด้วย